ODLUKAbr. 2021-096REV 1 UPRAVNOG ODBORA AGENCIJE EUROPSKE UNIJE ZA OPERATIVNO UPRAVLJANJE OPSEŽNIM INFORMACIJSKIM SUSTAVIMA U PODRUČJU SLOBODE, SIGURNOSTI I PRAVDE

od 16. travnja 2021.

o unutarnjim pravilima u pogledu ograničenja određenih prava ispitanika u vezi s obradom osobnih podataka u okviru djelovanja Agencije Europske unije za operativno upravljanje opsežnim informacijskim sustavima u području slobode, sigurnosti i pravde

UPRAVNI ODBOR AGENCIJE EUROPSKE UNIJE ZA OPERATIVNO UPRAVLJANJE OPSEŽNIM SUSTAVIMA U PODRUČJU SLOBODE, SIGURNOSTI I PRAVDE (EU-LISA), u daljnjem tekstu: eu-LISA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (1), a posebno njezin članak 25. (u daljnjem tekstu: Uredba (EU) 2018/1725),

uzimajući u obzir Uredbu (EU) 2018/1726 Europskog parlamenta i Vijeća od 14. studenoga 2018. o Agenciji Europske unije za operativno upravljanje opsežnim informacijskim sustavima u području slobode, sigurnosti i pravde (eu-LISA) te izmjeni Uredbe (EZ) br. 1987/2006 i Odluke Vijeća 2007/533/PUP i stavljanju izvan snage Uredbe (EU) br. 1077/2011 (2), a posebno njezin članak 35. (u daljnjem tekstu: Uredba (EU) 2018/1726),

uzimajući u obzir mišljenje Europskog nadzornika za zaštitu podataka (EDPS) od 11. ožujka 2021. i „Smjernice EDPS-a o članku 25. Uredbe (EU) 2018/1725 i unutarnjim pravilima u pogledu ograničenja prava ispitanika” (3),

nakon savjetovanja s Odborom osoblja,

budući da:

(1) eu-LISA obavlja svoje aktivnosti u skladu s Uredbom (EU) br. 2018/1726.

(2) eu-LISA ovlaštena je provoditi administrativne istrage, preddisciplinske i disciplinske postupke te postupke suspenzije, u skladu s Pravilnikom o osoblju za dužnosnike Europske unije i Uvjetima zaposlenja ostalih službenika Europske unije utvrđenima u Uredbi Vijeća (EEZ, Euratom, EZUČ) br. 259/68 (4) („Pravilnik o osoblju”) i s Odlukom agencije eu-LISA br. 2014-080 Upravnog odbora agencije eu-LISA od 28. siječnja 2015. o donošenju provedbenih pravila za Pravilnik o osoblju o donošenju provedbenih odredbi o provođenju administrativnih istraga i disciplinskih postupaka. O predmetima obavještava i OLAF, prema potrebi.

(3) Osoblje agencije eu-LISA dužno je prijaviti moguća nezakonita djelovanja, uključujući prijevare i korupciju, koja su štetna za interese Unije. Osoblje je dužno prijaviti i ponašanja koja se odnose na obavljanje profesionalnih dužnosti koja mogu predstavljati ozbiljno nepoštovanje obveza dužnosnika Unije. To je uređeno Odlukom agencije eu-LISA od 26. lipnja 2018. o unutarnjim pravilima o zviždačima.

(4) eu-LISA je uvela politiku za djelotvorno sprječavanje i rješavanje stvarnih ili mogućih slučajeva psihološkog ili seksualnog uznemiravanja na radnom mjestu, kako je utvrđeno Odlukom br. 2018-174 Upravnog odbora od 6. prosinca 2018. o politici agencije eu-LISA za zaštitu dostojanstva osobe i sprječavanje psihološkog i seksualnog uznemiravanja, kojom su donesene provedbene mjere u skladu s Pravilnikom o osoblju. Odlukom je utvrđen neformalni postupak u skladu s kojim se navodna žrtva uznemiravanja može obratiti „povjerljivim” savjetnicima agencije eu-LISA.

(5) U skladu sa svojom Odlukom br. 2019-273 od 20. studenoga 2019. o izmjeni sigurnosnih pravila za zaštitu EUCI-ja, eu-LISA može provoditi i istrage mogućih povreda sigurnosnih pravila za klasificirane podatke Europske unije („EUCI”).

(6) eu-LISA podliježe i unutarnjoj i vanjskoj reviziji svojih aktivnosti.

(7) U kontekstu takvih administrativnih ispitivanja, revizija i istraga, eu-LISA surađuje s drugim institucijama, tijelima, uredima i agencijama Unije.

(8) U skladu s odredbama utvrđenima člankom 43. Uredbe (EU) 2018/1726, eu-LISA može surađivati s nacionalnim tijelima trećih zemalja i međunarodnim organizacijama.

(9) eu-LISA može surađivati i s javnim tijelima država članica EU-a, na njihov zahtjev ili na vlastitu inicijativu.

(10) eu-LISA sudjeluje u predmetima pred Sudom Europske unije kada uputi neki predmet Sudu, brani odluku koju je donijela, a koja se osporava pred Sudom, ili intervenira u predmetima bitnima za njezine zadaće. U tom će kontekstu eu-LISA možda morati čuvati povjerljivost osobnih podataka sadržanih u dokumentima koje su pribavile stranke ili intervenijenti.

(11) Kako bi izvršila svoje zadaće, eu-LISA prikuplja i obrađuje informacije i nekoliko kategorija osobnih podataka, uključujući identifikacijske podatke fizičkih osoba, podatke za kontakt, profesionalne uloge i zadaće, informacije o privatnom i profesionalnom ponašanju i uspješnosti te financijske podatke. Agencija eu-LISA djeluje u svojstvu voditelja obrade podataka.

(12) Stoga je na temelju Uredbe (EU) 2018/1725 eu-LISA dužna ispitanicima pružiti informacije o tim aktivnostima obrade i poštovati njihova prava koja imaju kao ispitanici.

(13) Od agencije eu-LISA može se zahtijevati da uskladi ta prava s ciljevima administrativnih ispitivanja, revizija, istraga i sudskih postupaka. Može se zahtijevati i da uspostavi ravnotežu između prava nekog ispitanika i temeljnih prava i sloboda drugih ispitanika. U tu svrhu, člankom 25. Uredbe (EU) 2018/1725 agenciji eu-LISA omogućeno je da, pod strogim uvjetima, ograniči primjenu članaka od 14. do 22., članaka 35. i 36. Uredbe, kao i njezina članka 4. ako njegove odredbe odgovaraju pravima i obvezama predviđenima u člancima od 14. do 20. Osim ako su pravnim aktom donesenim na temelju Ugovorâ predviđena ograničenja, potrebno je donijeti interna pravila na temelju kojih eu-LISA ima pravo ograničiti ta prava.

(14) eu-LISA će, primjerice, možda morati ograničiti informacije koje pruža nekom ispitaniku o obradi njegovih ili njezinih osobnih podataka u preliminarnoj fazi procjene neke administrativne istrage ili tijekom same istrage, prije mogućeg odbijanja predmeta ili u fazi preddisciplinskog postupka. Pružanje takvih informacija može u određenim okolnostima ozbiljno utjecati na sposobnost agencije eu-LISA za djelotvorno provođenje istrage, kad god, primjerice, postoji rizik da bi dotični pojedinac mogao uništiti dokaze ili utjecati na moguće svjedoke prije razgovora s njima. Agencija eu-LISA možda će morati i zaštititi prava i slobode svjedoka, kao i prava i slobode drugih uključenih osoba.

(15) Moglo bi biti nužno zaštititi anonimnost svjedoka ili zviždača koji je tražio da se ne otkrije njegov identitet. U tom slučaju eu-LISA može odlučiti da će ograničiti pristup identitetu, izjavama i drugim osobnim podatcima tih osoba, u cilju zaštite njihovih prava i sloboda.

(16) Moglo bi biti nužno zaštititi povjerljive informacije koje se odnose na zaposlenika koji se obratio povjerljivim savjetnicima agencije eu-LISA u kontekstu postupka zbog uznemiravanja. U tim slučajevima eu-LISA može odlučiti ograničiti pristup identitetu, izjavama i drugim osobnim podatcima navodne žrtve, navodnog uznemiravatelja i ostalih uključenih osoba, u cilju zaštite prava i sloboda svih uključenih osoba.

(17) Agencija eu-LISA trebala bi primjenjivati ograničenja samo kada su ona u skladu s biti temeljnih prava i sloboda i kada su strogo nužna i razmjerna mjera u demokratskom društvu. Agencija eu-LISA trebala bi pružiti obrazloženje kojim bi objasnila opravdanost tih ograničenja.

(18) U skladu s načelom odgovornosti, eu-LISA trebala bi voditi evidenciju o primjeni ograničenja.

(19) Kada obrađuje osobne podatke razmijenjene s drugim organizacijama u kontekstu svojih zadaća, eu-LISA i te organizacije trebali bi se međusobno savjetovati o mogućim razlozima za uvođenje ograničenja te o njihovoj nužnosti i razmjernosti, osim ako bi se time ugrozile aktivnosti agencije eu-LISA.

(20) U skladu s člankom 25. stavkom 6. Uredbe (EU) br. 2018/1725, voditelj obrade podataka mora obavijestiti ispitanike o osnovnim razlozima na kojima se temelji primjena ograničenja te o njihovu pravu na podnošenje pritužbe Europskom nadzorniku za zaštitu podataka.

(21) U skladu s člankom 25. stavkom 8. Uredbe (EU) 2018/1725, eu-LISA ima pravo odgoditi, izostaviti ili uskratiti obavješćivanje ispitanika o razlozima za primjenu ograničenja ako bi to na bilo koji način poništilo učinak ograničenja. Agencija eu-LISA trebala bi za svaki pojedinačni slučaj procijeniti hoće li se obavješćivanjem o ograničenju poništiti učinak ograničenja.

(22) Agencija eu-LISA trebala bi ukinuti ograničenje čim se više ne primjenjuju uvjeti koji opravdavaju uvođenje ograničenja i redovito procjenjivati te uvjete.

(23) U svrhu jamstva najveće zaštite prava i sloboda ispitanika te u skladu s člankom 44. stavkom 1. Uredbe(EU) 2018/ 1725, trebalo bi se pravovremeno savjetovati sa službenikom za zaštitu podataka agencije eu-LISA o svim ograničenjima koja se mogu primjenjivati te bi službenik za zaštitu podataka trebao provjeriti njihovu usklađenost s ovom Odlukom.

(24) Člankom 16. stavkom 5. i člankom 17. stavkom 4. Uredbe (EU) 2018/1725 predviđene su iznimke od prava ispitanika na informacije i od njihova prava pristupa. Ako se te iznimke primjenjuju, eu-LISA ne treba primjenjivati nikakvo ograničenje na temelju ove Odluke.

(25) U skladu s člankom 35. stavkom 2. Uredbe (EU) 2018/1726, nakon savjetovanja s Europskim nadzornikom za zaštitu podataka, Upravni odbor donosi mjere kojima propisuje na koji način Agencija treba primjenjivati Uredbu (EU) 2018/1725, uključujući unutarnja pravila iz članka 25. stavaka 1., 3. i 4. Uredbe 2018/1725,

DONIO JE OVU ODLUKU:

Članak 1. Predmet i područje primjene 1. Ovom Odlukom utvrđuju se pravila o uvjetima pod kojima eu-LISA može ograničiti primjenu članaka 4., članaka 14. do 22., članaka 35. i 36., u skladu s člankom 25. Uredbe (EU) 2018/1725 u kontekstu postupaka utvrđenih u stavku 2. u skladu s člankom 25. te Uredbe. 2. Agenciju eu-LISA, kao voditelja obrade podataka, zastupa njezin izvršni direktor.

Članak 2. Ograničenja 1. eu-LISA može ograničiti primjenu članaka od 14. do 22., članaka 35. i 36., kao i članka 4. Uredbe ako njegove odredbe odgovaraju pravima i obvezama predviđenima u člancima od 14. do 20.: (a) u skladu s člankom 25. stavkom 1. točkama (b), (c), (f), (g) i (h) Uredbe (EU) 2018/1725, kada provodi administrativne istrage, preddisciplinske i disciplinske postupke te postupke suspenzije na temelju članka 86. Pravilnika o osoblju te njegova Priloga IX. i Odluke agencije eu-LISA br. 2014-080 od 28. siječnja 2015. i kad o predmetima obavještava OLAF; (b) u skladu s člankom 25. stavkom 1. točkom (h) Uredbe (EU) 2018/1725, kada osigurava da zaposlenici agencije eu-LISA mogu na povjerljiv način izvijestiti o činjenicama ako smatraju da postoje ozbiljne nepravilnosti, kako je navedeno u Odluci agencije eu-LISA br. 2018-122 od 26. lipnja 2018. o unutarnjim pravilima u vezi sa zviždačima; (c) u skladu s člankom 25. stavkom 1. točkom (h) Uredbe (EU) 2018/1725, kada osigurava da zaposlenici agencije eu-LISA mogu prijaviti slučaj povjerljivim savjetnicima u kontekstu postupka uznemiravanja, kako je definirano Odlukom agencije eu-LISA br. 2018-174 iz prosinca 2018.; (d) u skladu s člankom 25. stavkom 1. točkama (c), (g) i (h) Uredbe(EU) 2018/ 1725, kada provodi unutarnje revizije u odnosu na aktivnosti ili odjele agencije eu-LISA; (e) u skladu s člankom 25. stavkom 1. točkama (c), (d), (g) i (h) Uredbe (EU) 2018/1725, kada pruža pomoć drugim institucijama, tijelima, uredima i agencijama Unije ili od njih prima pomoć ili s njima surađuje u kontekstu aktivnosti navedenih u točkama od (a) do (d) ovog stavka i u skladu s relevantnim sporazumima o razini usluge, memorandumima o razumijevanju i sporazumima o suradnji; (f) u skladu s člankom 25. stavkom 1. točkama (c), (g) i (h) Uredbe (EU) 2018/1725, kada pruža pomoć drugim nacionalnim tijelima trećih zemalja i međunarodnim organizacijama ili od njih prima pomoć ili s njima surađuje, ne dovodeći u pitanje odredbe utvrđene člankom 43. Uredbe (EU) 2018/1726; (g) u skladu s člankom 25. stavkom 1. točkama (c), (g) i (h) Uredbe (EU) 2018/1725, kada pruža pomoć javnim tijelima država članica EU-a ili od njih prima pomoć ili s njima surađuje, na njihov zahtjev ili na vlastitu inicijativu; (h) u skladu s člankom 25. stavkom 1. točkom (e) Uredbe (EU) 2018/1725, kada obrađuje osobne podatke u dokumentima koje su strane ili intervenijenti pribavili u kontekstu postupka pred Sudom Europske unije. 2. Ograničenjima se poštuje bit temeljnih prava i sloboda te se ona smatraju nužnima i razmjernima u demokratskom društvu. 3. Prije primjene ograničenja u svakom pojedinačnom slučaju primjenjuje se ispitivanje nužnosti i razmjernosti. Ograničenja su ograničena na ono što je strogo nužno za ostvarenje njihova cilja. 4. Za potrebe utvrđivanja odgovornosti, eu-LISA priprema evidenciju u kojoj navodi razloge za primjenu ograničenja, koji se od razloga navedenih u stavku 1. primjenjuju te koji je rezultat ispitivanja nužnosti i razmjernosti. Ta evidencija dio je registra koji se na zahtjev stavlja na raspolaganje Europskom nadzorniku za zaštitu podataka. Agencija eu-LISA priprema periodična izvješća o primjeni članka 25. Uredbe (EU) 2018/1725. 5. Kada obrađuje osobne podatke primljene od drugih organizacija u kontekstu svojih zadaća, eu-LISA savjetuje se s tim organizacijama o mogućim razlozima za uvođenje ograničenja te o njihovoj nužnosti i razmjernosti, osim ako bi se time ugrozile aktivnosti agencije eu-LISA.

Članak 3. Rizici za prava i slobode ispitanika 1. Procjene rizika koji bi zbog uvođenja ograničenja nastali za prava i slobode ispitanika i podatci o razdoblju primjene tih ograničenja unose se u evidenciju aktivnosti obrade koju eu-LISA vodi na temelju članka 31. Uredbe. Evidentiraju se i u svim procjenama učinka na zaštitu podataka u vezi s ograničenjima koja se provode na temelju članka 39. Uredbe (EU) 2018/1725. 2. Kad god eu-LISA procijeni nužnost i razmjernost nekog ograničenja, dužna je razmotriti moguće rizike za prava i slobode ispitanika.

Članak 4. Zaštitne mjere i rokovi pohrane 1. eu-LISA primjenjuje zaštitne mjere kako bi spriječila zlouporabu osobnih podataka koji podliježu ili mogu biti podložni ograničenjima, nezakonit pristup tim podatcima ili njihov prijenos. Te zaštitne mjere uključuju tehničke i ustrojstvene mjere i detaljno su opisane, prema potrebi, u unutarnjim odlukama, postupcima i provedbenim pravilima agencije eu-LISA. Zaštitne mjere uključuju sljedeće: (a) jasnu definiciju uloga, odgovornosti i postupovnih koraka; (b) prema potrebi, sigurno elektroničko okružje koje sprječava nezakonit i slučajan pristup neovlaštenih osoba elektroničkim podatcima ili prijenos tih podataka neovlaštenim osobama; (c) prema potrebi, sigurnu pohranu i obradu dokumenata u papirnatom obliku; (d) odgovarajuće praćenje ograničenja i redovito preispitivanje njihove primjene. Preispitivanja iz točke (d) provode se najmanje svakih šest mjeseci. 2. Ograničenja se ukidaju čim prestanu postojati okolnosti koje ih opravdavaju. 3. Osobni podatci zadržavaju se u skladu s važećim pravilima agencije eu-LISA o zadržavanju, koja će se definirati u evidencijama o zaštiti osobnih podataka koje se vode na temelju članka 31. Uredbe (EU) 2018/1725. Na kraju razdoblja zadržavanja osobni podatci brišu se, anonimiziraju ili prenose u arhiv u skladu s člankom 13. Uredbe (EU) 2018/1725.

Članak 5. Uključivanje službenika za zaštitu podataka 1. Službenik za zaštitu podataka agencije eu-LISA bez odlaganja se obavještava kada god se prava ispitanika ograničavaju ili se namjeravaju ograničavati u skladu s ovom Odlukom. Omogućava mu se pristup povezanim evidencijama i svim dokumentima koji se odnose na činjenični ili pravni kontekst. 2. Službenik za zaštitu podataka agencije eu-LISA može zatražiti preispitivanje primjene ograničenja. Agencija eu-LISA pisanim putem obavješćuje svojeg službenika za zaštitu podataka o ishodu tog preispitivanja. 3. eu-LISA dokumentira sudjelovanje službenika za zaštitu podataka u primjeni ograničenja, uključujući podatke koje s njim dijeli. 4. U praksi, osoba odgovorna u ime voditelja obrade podataka (u daljnjem tekstu: voditelj obrade podataka u praksi) (5)obavještava službenika za zaštitu podataka agencije eu-LISA o ukidanju ograničenja.

Članak 6. Informiranje ispitanika o ograničenjima njihovih prava 1. eu-LISA u obavijestima o zaštiti podataka koje se objavljuju na njegovom mrežnom mjestu / intranetu uključuje odjeljak u kojem se ispitanicima pružaju općenite informacije o mogućnosti ograničenja prava ispitanika u skladu s člankom 2. stavkom 1. Te informacije obuhvaćaju prava koja mogu biti ograničena, razloge za primjenu ograničenja i moguće trajanje ograničenja. 2. eu-LISA pojedinačno obavješćuje ispitanike, pisanim putem i bez nepotrebne odgode, o postojećim ili budućim ograničenjima njihovih prava. Agencija eu-LISA obavješćuje ispitanika o osnovnim razlozima na kojima se temelji primjena ograničenja, o njegovu pravu na savjetovanje sa službenikom za zaštitu podataka s ciljem osporavanja ograničenja te o njegovu pravu na podnošenje pritužbe Europskom nadzorniku za zaštitu podataka. 3. Agencija eu-LISA može odgoditi, izostaviti ili uskratiti pružanje informacija o razlozima za ograničenje i pravu na podnošenje pritužbe Europskom nadzorniku za zaštitu podataka ako bi se time poništio učinak ograničenja. Procjena opravdanosti navedenog odgađanja, izostavljanja ili uskraćivanja pružanja informacija provodi se za svaki pojedinačni slučaj. Agencija eu-LISA pruža informacije ispitaniku čim to pružanje informacija više ne poništava učinak ograničenja.

Članak 7. Obavješćivanje ispitanika o povredi osobnih podataka 1. Kada eu-LISA ima obvezu obavijestiti o povredi podataka na temelju članka 35. stavka 1. Uredbe(EU) 2018/ 1725, u iznimnim okolnostima takvu obavijest može u cijelosti ili djelomično ograničiti. U bilješci navodi razloge za ograničenje, pravnu osnovu u skladu s člankom 2. i procjenu nužnosti i razmjernosti ograničenja. Bilješku dostavlja Europskom nadzorniku za zaštitu podataka u trenutku obavješćivanja o povredi osobnih podataka. 2. Ako više ne postoje razlozi za ograničenje, eu-LISA dotičnog ispitanika obavještava o povredi osobnih podataka i o glavnim razlozima ograničenja te o njegovu pravu na podnošenje pritužbe Europskom nadzorniku za zaštitu podataka.

Članak 8. Povjerljivost elektroničkih komunikacija 1. U iznimnim okolnostima eu-LISA može ograničiti pravo na povjerljivost elektroničkih komunikacija na temelju članka 36. Uredbe (EU) 2018/1725. Takva ograničenja moraju biti u skladu s Direktivom 2002/58/EZ Europskog parlamenta i Vijeća (6). 2. Kada eu-LISA ograniči pravo na povjerljivost elektroničkih komunikacija, obavješćuje dotičnog ispitanika, u svojem odgovoru na zahtjev ispitanika, o glavnim razlozima na kojima se temelji primjena ograničenja i o njegovu pravu na podnošenje pritužbe Europskom nadzorniku za zaštitu podataka. 3. Agencija eu-LISA može odgoditi, izostaviti ili uskratiti pružanje informacija o razlozima za ograničenje i pravu na podnošenje pritužbe Europskom nadzorniku za zaštitu podataka ako bi se time poništio učinak ograničenja. Procjena opravdanosti navedenog odgađanja, izostavljanja ili uskraćivanja pružanja informacija provodi se za svaki pojedinačni slučaj.

Članak 9. Stupanje na snagu Ova Odluka stupa na snagu dvadesetog dana od dana objave u Službenom listu Europske unije.

Sastavljeno u Tallinnu 16. travnja 2021. Za Upravni odbor Zsolt SZOLNOKI Predsjednik Upravnog odbora

(1) SL L 295, 21.11.2018., str. 39.

(2) SL L 295, 21.11.2018., str. 99.

(3) Smjernice EDPS-a o članku 25. Uredbe (EU) 2018/1725 i unutarnjim pravilima u pogledu ograničenja prava ispitanika (ažurirano 24. lipnja 2020.) – https://edps.europa.eu/data-protection/our-work/publications/guidelines/guidance-art-25-regulation-20181725_en.

(4) Uredba Vijeća (EEZ, Euratom, EZUČ) br. 259/68 od 29. veljače 1968. kojom se utvrđuje Pravilnik o osoblju za dužnosnike i Uvjeti zaposlenja ostalih službenika Europskih zajednica i kojom se uvode posebne mjere koje se privremeno primjenjuju na dužnosnike Komisije (SL L 56, 4.3.1968., str. 1.).

(5) Smjernice Europskog nadzornika za zaštitu podataka o evidentiranju aktivnosti obrade za institucije, tijela i agencije EU-a – Odgovornost u praksi dio I. (engl. EDPS Guidance on documenting processing operations for EU institutions, bodies and agencies (EUIs) – Accountability on the ground Part I) - „uprava je odgovorna za usklađenost s pravilima, ali odgovornost se najčešće preuzima na nižoj razini (‚osoba odgovorna u ime voditelja obrade podataka’ / ‚voditelj obrade podataka u praksi’)”.

(6) Direktiva 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama) (SL L 201, 31.7.2002., str. 37.).